31995R0786
L 079/12
JURNALUL OFÍCIAL AL UNIUNII EUROPENE
REGULAMENTUL (CE) NR. 786/95 AL COMISIEI
din 6 aprilie 1995
de modificare a Regulamentului (CEE) nr. 1274/91 de stabilire a normelor de aplicare a Regulamentului (CEE) nr. 1907/90 al Consiliului privind unele norme de comercializare a ouălor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1907/90 al Consiliului din 26 iunie 1990 privind unele norme de comercializare a ouălor (1), astfel cum a fost modificat ultima dată prin Regulamentul (CE) nr. 3117/94 (2), în special articolul 20,
întrucât Regulamentul (CEE) nr. 1274/91 al Comisiei (3), astfel cum a fost modificat ultima dată prin Regulamentul (CE) nr. 3239/94 (4), stabilește dispozițiile necesare aplicării normelor de comercializare;
întrucât dispozițiile referitoare la indicațiile de pe ambalaje care conțin cuvintele „extra” sau „extra proaspăt” trebuie modificate pentru a ține seama de ultima modificare a Regulamentului (CEE) nr. 1907/90;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
La articolul 24 din Regulamentul (CEE) nr. 1274/91, alineatele (1) și (2) se înlocuiesc cu următoarele:
„(1) Banda sau eticheta menționate la articolul 12 din Regulamentul (CEE) nr. 1907/90 trebuie tipărite sau lipite astfel încât nici o informație de pe ambalaj să nu fie ascunsă de poziția benzii sau etichetei. Termenul «extra» se tipărește pe bandă sau etichetă în litere italice înalte de cel puțin 1 cm, urmate de cuvântul «până în» și de cele două serii de cifre menționate la articolul 14 alineatul (1) al doilea paragraf care indică a șaptea zi de la ambalare sau a noua zi de la data pontei.
În cazul în care se indică data de ambalare pe ambalaje, indicația menționată anterior se poate înlocui cu următoarea indicație:
«extra până în a șaptea zi de la ambalare».
În cazul în care se indică data ouatului pe ambalaje, indicația menționată anterior se poate înlocui cu următoarea indicație:
«extra până în a noua zi de la data pontei».
Termenul «extra» poate fi urmat de cuvântul «proaspăt».
(2) Dacă banda sau eticheta menționate la alineatul (1) nu pot fi îndepărtate de pe ambalaj, ambalajul trebuie retras din zona de vânzare cel târziu în a șaptea zi de la data ambalării sau în a noua zi de la data pontei, iar ouăle trebuie ambalate din nou.”
Articolul 2
Prezentul regulament intră în vigoare a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 aprilie 1995.